นายกรัฐมนตรี ตรวจเยี่ยมโครงการ Factory Sandbox ป้องกันโควิด-19 ที่แหลมฉบัง จังหวัดชลบุรี
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่ตรวจติดตามการดำเนินโครงการ Factory Sandbox พร้อมมอบนโยบายและตรวจเยี่ยมการฉีดวัคซีนให้กับผู้ประกันตนตามมาตรา 33 ที่บริษัท มิตซูบิชิ มอเตอร์ จำกัด (แหลมฉบัง) จังหวัดชลบุรี โอกาสนี้พบปะกับผู้บริหารและนักลงทุนญี่ปุ่นเพื่อหารือแนวโน้มการลงทุนและการส่งออกสำหรับโครงการ Factory Sandbox ซึ่งเป็นหนึ่งโครงการนำร่องในการป้องและควบคุมการแพร่ระบาดในโรงงานขนาดใหญ่ที่มีแรงงานมากกว่า 500 คนขึ้นไป เป็นสถานประกอบกิจการที่ผลิตเพื่อการส่งออก ซึ่งบริษัท มิตซูบิชิ มอเตอร์ จำกัด (แหลมฉบัง) ได้ดำเนินการควบคู่กับการดำเนินการ Bubble and Seal จัดให้มีการตรวจหาเชื้อแบบ RT-PCR จำนวน 1 ครั้ง ให้พนักงานทั้งหมดและตรวจแบบ ATK ทุก 7 วัน พร้อมจัดสรรให้ได้รับวัคซีน เพื่อสร้างภูมิคุ้มกันหมู่ด้วย โดยผู้บริหาร ยืนยันว่า การดำเนินโครงการนี้ทำให้พนักงานมั่นใจความปลอดภัย เพราะมีการตรวจ ติดตาม ค้นหาและคัดแยกผู้ป่วยเข้าสู่ระบบการรักษาอย่างทันท่วงที ซึ่งที่บริษัทนี้พบผู้ติดเชื้อ 270 คน รักษาหายแล้ว 198 คน อยู่ระหว่างการรักษา 36 คน